b'\n_START_ARTICLE_\nHugo Schmeisser\n_START_PARAGRAPH_\nHugo Schmeisser (s. 24. syyskuuta 1884 \xe2\x80\x93 12. syyskuuta 1953) oli saksalainen asesuunnittelija, joka tunnetaan konepistoolin ja rynn\xc3\xa4kk\xc3\xb6kiv\xc3\xa4\xc3\xa4rin kehitt\xc3\xa4j\xc3\xa4n\xc3\xa4. _NEWLINE_H\xc3\xa4n ty\xc3\xb6skenteli is\xc3\xa4ns\xc3\xa4 Louis Schmeisserin kanssa Bergmannin asetehtaalla ja kehitteli ensimm\xc3\xa4isen konepistoolin prototyypin 1916. Ase, joka otettiin k\xc3\xa4ytt\xc3\xb6\xc3\xb6n 1918, sai nimen Bergmann MP18/I tehtaan omistajan Theodor Bergmannin mukaan. _NEWLINE_Vuonna 1921 Schmeisser palkattiin Haenelin tehtaalle p\xc3\xa4\xc3\xa4johtajaksi, jossa h\xc3\xa4n kehitteli MP18/I:\xc3\xa4 sodasta saatujen kokemusten pohjalta, t\xc3\xa4rkein muutos oli siirtyminen Parabellum-pistoolin 32-patruunaisesta rumpulippaasta 20 tai 32 patruunan tankolippaaseen. Bergmanin my\xc3\xb6hempi\xc3\xa4 MP28-versioita k\xc3\xa4ytettiin ymp\xc3\xa4ri maailmaa. Englannissa valmistettiin 1940-luvun alussa muutaman tuhannen kappaleen er\xc3\xa4 MP28:n kopiota Lanchester-nimell\xc3\xa4. Aseet olivat laivaston k\xc3\xa4yt\xc3\xb6ss\xc3\xa4 1960-luvun alkuun asti._NEWLINE_Suomessa asetta k\xc3\xa4ytettiin muun muassa Suojeluskunnan aseistukseen 7,65 x 21 mm Parabellum -kaliiperisena, sek\xc3\xa4 my\xc3\xb6hemmin talvi- ja jatkosodassa tyyppinimikkeell\xc3\xa4 900 KP SCHMEISSER. Sit\xc3\xa4 my\xc3\xb6s valmistettiin pieni er\xc3\xa4 Leonard Lindel\xc3\xb6fin konetehtaassa._NEWLINE_Laadukas MP38 tunnettiin varsinkin Saksan ulkopuolella Schmeisser-konepistoolina. T\xc3\xa4m\xc3\xa4n aseen suunnittelemiseen ei kuitenkaan Hugo Schmeisser osallistunut, ei my\xc3\xb6sk\xc3\xa4\xc3\xa4n MP38:n massatuotantomallin MP-40:n suunnitteluun._NEWLINE_Schmeisser kehitteli ja valmisti veljens\xc3\xa4 kanssa MP-40:sta uuden mallin, MP41-nimell\xc3\xa4 tunnetun puisella tukilla varustetun konepistoolin, joka on suorassa sukujatkumossa MP18, MP28 ja MP-40:n kanssa._NEWLINE_Toisen maailmansodan kallistuessa loppupuolelle Schmeisser kehitteli ensimm\xc3\xa4isen rynn\xc3\xa4kk\xc3\xb6kiv\xc3\xa4\xc3\xa4rin, Sturmgewehr 44:n. Schmeisser antautui yhdysvaltalaisille joukoille, mutta h\xc3\xa4net luovutettiin vangiksi Neuvostoliittoon. Schmeisser osallistui maailman ehk\xc3\xa4 tunnetuimman rynn\xc3\xa4kk\xc3\xb6kiv\xc3\xa4\xc3\xa4rin, AK-47:n suunnittelemiseen. Aseen v\xc3\xa4itetty kehitt\xc3\xa4j\xc3\xa4 Mihail Kala\xc5\xa1nikov kuitenkin on itsepintaisesti kielt\xc3\xa4nyt saaneensa vaikutteita ulkomaisesta aseteknologiasta. _NEWLINE_Schmeisser vapautui sotavankeudesta ja palasi Saksaan 9. kes\xc3\xa4kuuta 1952, mutta kuoli vuotta my\xc3\xb6hemmin keuhkokuumeeseen.'